title: 2012/568/UE: Decizia Parlamentului European din 10 mai 2012 privind descărcarea de gestiune pentru execuția bugetului Agenției Comunitare pentru Controlul Pescuitului aferent exercițiului financiar 2010#Rezoluția Parlamentului European din 10 mai 2012 conținând observațiile care fac parte integrantă din decizia privind descărcarea de gestiune pentru execuția bugetului Agenției Comunitare pentru Controlul Pescuitului aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/169

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Agenției Comunitare pentru Controlul Pescuitului aferent exercițiului financiar 2010
   (2012/568/UE)
   PARLAMENTUL EUROPEAN,

               —

               având în vedere conturile anuale finale ale Agenției Comunitare pentru Controlul Pescuitului pentru exercițiul financiar 2010,

               —

               având în vedere Raportul Curții de Conturi privind conturile anuale ale Agenției Comunitare pentru Controlul Pescuitului pentru exercițiul financiar 2010, însoțit de răspunsurile Agenției (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 768/2005 al Consiliului din 26 aprilie 2005 de instituire a Agenției Comunitare pentru Controlul Pescuitului (3), în special articolul 36,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru pescuit (A7-0130/2012),

               1.

               acordă directorului executiv al Agenției Comunitare pentru Controlul Pescuitului descărcarea de gestiune pentru execuția bugetului Agenției aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Controlul Pescuitului (denumită anterior Agenția Comunitară pentru Controlul Pescuitului), Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 1.

      (2)  JO L 248, 16.9.2002, p. 1.

      (3)  JO L 128, 21.5.2005, p. 1.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2012
      conținând observațiile care fac parte integrantă din decizia privind descărcarea de gestiune pentru execuția bugetului Agenției Comunitare pentru Controlul Pescuitului aferent exercițiului financiar 2010
      PARLAMENTUL EUROPEAN,

                  —

                  având în vedere conturile anuale finale ale Agenției Comunitare pentru Controlul Pescuitului pentru exercițiul financiar 2010,

                  —

                  având în vedere Raportul Curții de Conturi privind conturile anuale ale Agenției Comunitare pentru Controlul Pescuitului pentru exercițiul financiar 2010, însoțit de răspunsurile Agenției (1),

                  —

                  având în vedere Recomandarea Consiliului din 21 februarie 2012 (06083/2012 – C7-0051/2012),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (CE) nr. 768/2005 al Consiliului din 26 aprilie 2005 de instituire a Agenției Comunitare pentru Controlul Pescuitului (3), în special articolul 36,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru pescuit (A7-0130/2012),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Agenției Comunitare pentru Controlul Pescuitului (denumită în continuare „Agenția”) aferente exercițiului financiar 2010 și cu privire la legalitatea și regularitatea operațiunilor subiacente;

                  B.

                  întrucât, la 10 mai 2011, Parlamentul a acordat directorului executiv al Agenției descărcarea de gestiune pentru execuția bugetului Agenției aferent exercițiului financiar 2009 (5), iar în rezoluția sa care însoțea decizia de descărcare de gestiune, printre altele:

                              —

                              îndemna Agenția să își îmbunătățească programul anual de lucru prin includerea unor obiective specifice și măsurabile atât la nivel de domeniu tematic, cât și la nivelul activității operaționale, precum și prin stabilirea unor indicatori SMART;

                              —

                              îndemna directorul executiv să își îndeplinească pe deplin obligațiile de a include în raportul său adresat autorității care acordă descărcarea de gestiune care sintetizează raportul Serviciului de Audit Intern (IAS) toate recomandările făcute și toate măsurile luate în urma acestor recomandări;

                              —

                              invita Agenția să își revizuiască sistemul de control intern pentru a sprijini declarația anuală de asigurare a directorului său executiv și să își revadă toate procedurile, atât administrative, cât și operaționale, cu documentarea ulterioară a fluxului de lucru și a controalelor-cheie;

                  C.

                  întrucât bugetul general al Agenției pentru 2010 s-a ridicat la 11 000 000 EUR față de 10 100 000 EUR în 2009, ceea ce reprezintă o creștere cu 8,9 %;

                  D.

                  întrucât contribuția inițială a Uniunii la bugetul Agenției pentru exercițiul financiar 2010 s-a ridicat la 7 695 223 EUR, ceea ce reprezintă o majorare cu 34,9 % față de contribuția sa inițială din 2009 (6),

         Gestiunea bugetară și financiară

                  1.

                  reamintește că contribuția inițială a Uniunii la bugetul Agenției a fost în 2010 de 7 695 223 EUR; constată însă că suma de 714 777 EUR, provenită din recuperarea excedentului, a fost adăugată la fondurile alocate inițial, contribuția totală a Uniunii ridicându-se astfel la 8 410 000 EUR;

                  2.

                  constată, pe baza conturilor anuale finale ale Agenției pentru exercițiul financiar 2010, că aceasta a angajat 98,3 % din contribuțiile alocate și a plătit 85,6 % din creditele de plată disponibile (excluzând cheltuielile din celelalte surse de venit); salută faptul că Agenția a furnizat autorității care acordă descărcarea de gestiune, în raportul său anual de activitate pentru 2010, informații care prezintă rata sa globală de execuție bugetară pentru creditele de angajament și pentru cele de plată;

                  3.

                  constată, în plus, pe baza raportului IAS, că pentru exercițiul financiar 2010 creditele reportate automat în 2011 de către Agenție se ridicau la 1 160 393 EUR (angajamente RAL) și la 629 517,41 EUR (credite de plată) și că reportările neautomate ale Agenției se ridicau la 530 875,59 EUR; încurajează Curtea de Conturi ca, în raportul său privind conturile anuale ale Agenției pentru exercițiul financiar 2011, să menționeze informații privind reportările;

                  4.

                  îndeamnă Agenția să respecte principiul anualității; constată în special că unele dintre angajamentele bugetare ale Agenției pentru 2010 se refereau la cheltuieli pentru proiecte care urmau să se desfășoare în 2011; regretă că raportul Curții de Conturi referitor la conturile anuale ale Agenției pentru 2010 nu a putut să ofere autorității care acordă descărcarea de gestiune mai multe detalii în acest domeniu;

         Sistemul de contabilitate

                  5.

                  constată pe baza conturilor anuale finale pentru exercițiul 2010 că Agenția își gestionează contabilitatea bugetară folosind sistemul contabil ABAC, iar contabilitatea generală este gestionată prin sistemul SAP, care are o interfață directă cu sistemul de contabilitate generală al Comisiei;

                  6.

                  îndeamnă Agenția, cu toate acestea, să alinieze drepturile de acces la sistemul ABAC ale ordonatorilor de credite delegați cu decizia de delegare;

                  7.

                  constată, în plus, că Agenția a inițiat un exercițiu de revizuire a tuturor fișelor, șabloanelor și formularelor sale utilizate în cadrul procedurilor, încercând să identifice domenii în care pot fi aduse îmbunătățiri și evitând redundanțele;

         Procedurile de achiziții

                  8.

                  invită Agenția să adopte măsurile necesare pentru a asigura semnarea și datarea corectă a documentelor de achiziții publice; constată că Curtea de Conturi a evidențiat deficiențe în acest sens;

         Resursele umane

                  9.

                  încurajează Agenția să sporească transparența în cadrul procedurilor sale de recrutare; constată că Curtea de Conturi a evidențiat deficiențe în acest sens; remarcă în special că, referitor la procedurile de selecție a personalului, nu s-a stabilit în prealabil nici punctajul minim pe care candidații trebuiau să îl obțină pentru a fi invitați la interviul de selecție și nici cel necesar pentru a fi înscriși pe lista de rezervă;

                  10.

                  constată pe baza raportului anual de activitate al Agenției că 10 dintre cele 11 posturi vacante de agenți temporari (AT) au fost ocupate, ceea ce înseamnă o rată de ocupare de 98 % a posturilor vacante prevăzute în schema de personal 2010 (52 de posturi dintre cele 53 de posturi AT);

                  11.

                  remarcă pe baza raportului anual de activitate al Agenției că rata de înlocuire a personalului s-a limitat la plecarea a doi agenți contractuali și pensionarea unui agent temporar;

                  12.

                  își exprimă satisfacția că Curtea de Conturi a constatat legalitatea și regularitatea, în toate aspectele materiale, ale tranzacțiilor subiacente conturilor anuale ale agenției pentru exercițiul financiar 2010;

         Performanța

                  13.

                  constată că Agenția și-a adoptat la 19 octombrie 2010 programul multianual de lucru pentru perioada 2011-2015; subliniază importanța elaborării acestui document pentru a permite Agenției să organizeze în mod eficace punerea în aplicare a strategiei sale și realizarea obiectivelor sale;

                  14.

                  solicită, încă o dată, Agenției să elaboreze o diagramă Gantt în programarea fiecărei activități operaționale, pentru a indica în mod concis timpul dedicat de către fiecare membru al personalului unui proiect și pentru a favoriza o abordare orientată spre obținerea de rezultate; recunoaște totuși că Agenția a furnizat autorității care acordă descărcarea de gestiune un grafic care prezintă informațiile solicitate;

                  15.

                  salută inițiativa structurii de audit intern a Agenției, care a organizat un curs intern de formare și a oferit formarea necesară în domeniul eticii și integrității în cadrul agenției; salută în special faptul că acest curs este obligatoriu pentru întregul personal pentru a face cunoscute valorile etice și organizaționale, în special în ceea ce privește conduita etică, evitarea conflictelor de interese, prevenirea fraudei și raportarea neregulilor;

                  16.

                  subliniază importanța sarcinilor Agenției și salută activitățile eficiente și eficace ale acesteia, pe care Comisia pentru pescuit a putut să le observe cu ocazia vizitei efectuate la Agenție în iunie 2010 și pe care le va reanaliza la următoarea sa vizită din 2012;

         Auditul intern

                  17.

                  salută inițiativa Agenției de a crea în 2008 funcția de audit intern (structura de audit intern menționată anterior) care are ca scop să acorde sprijin și consiliere directorului executiv și conducerii unității de control intern, evaluare a riscurilor și audit intern; constată că Agenția nu folosește structura de audit intern în regim permanent, ci împarte acest serviciu cu Agenția Europeană pentru Siguranța Maritimă (EMSA) de la Lisabona; confirmă în acest scop că, la 17 iunie 2008, a fost semnat un acord privind nivelul serviciilor între Agenție și EMSA;

                  18.

                  constată pe baza raportului anual de activitate al Agenției că, în conformitate cu planul strategic 2010-2012, IAS a realizat un audit referitor la procesul de execuție bugetară, precum și un exercițiu de evaluare a riscului legat de tehnologia informației;

                  19.

                  constată că în 2010 IAS a realizat un audit referitor la execuția bugetară pentru a evalua dacă structura de control intern oferea garanții rezonabile privind conformitatea cu temeiul juridic, eficacitatea și eficiența proceselor și fiabilitatea informațiilor care sprijină monitorizarea gestiunii;

                  20.

                  invită Agenția să adopte măsurile necesare cu privire la următoarele aspecte:

                              —

                              drepturile de acces la sistemul ABAC pentru OCD;

                              —

                              întârzierea plăților;

                              —

                              politica pentru tratarea excepțiilor și crearea unui registru central de excepții;

                        observă că Agenția a raportat punerea în aplicare a celor două recomandări foarte importante ale IAS, respectiv adaptarea drepturilor de acces la sistemul ABAC pentru OCD și instituirea și punerea în aplicare a unei politici pentru gestionarea excepțiilor și a unui registru central de excepții, iar acțiunile întreprinse în urma acestor recomandări sunt în prezent revizuite de IAS; invită totuși Agenția să informeze autoritatea care acordă descărcarea de gestiune cu privire la măsurile luate în acest sens și la rezultatele obținute;

                  21.

                  invită Agenția să ia măsuri fără întârziere cu privire la aspectele menționate mai jos și să informeze autoritatea care acordă descărcarea de gestiune cu privire la măsurile luate cu privire la:

                              —

                              punerea în aplicare a unui sistem de gestionare a riscurilor;

                              —

                              introducerea unor revizuiri periodice ale structurii de control intern;

                  22.

                  atrage atenția asupra recomandărilor sale formulate în rapoartele precedente referitoare la descărcarea de gestiune, prezentate în anexa la prezenta rezoluție;

                  23.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (7) referitoare la performanțele, gestiunea financiară și controlul agențiilor.

         (1)  JO C 366, 15.12.2011, p. 1.

         (2)  JO L 248, 16.9.2002, p. 1.

         (3)  JO L 128, 21.5.2005, p. 1.

         (4)  JO L 357, 31.12.2002, p. 72.

         (5)  JO L 250, 27.9.2011, p. 135.

         (6)  JO L 64, 12.3.2010, p. 837.

         (7)  Texte adoptate, P7_TA(2012) 164 (a se vedea pagina 388 din prezentul Jurnal Oficial).

      ANEXĂ

         RECOMANDĂRILE FORMULATE DE PARLAMENTUL EUROPEAN ÎN ANII TRECUȚI

                  Agenția Comunitară pentru Controlul Pescuitului
                  (înființată în 2007)

                  2007

                  2008

                  2009

                  Performanța

                  n.a.

                              —

                              Solicită Agenției să prezinte o analiză diacronică a operațiunilor realizate în exercițiul care face obiectul descărcării de gestiune și a celor realizate în exercițiile precedente

                              —

                              Solicită Agenției să ia în considerare realizarea unei diagrame Gantt ca parte a programării pentru fiecare dintre activitățile sale operaționale

                              —

                              Invită Agenția să elaboreze un program de lucru multianual

                              —

                              Solicită Agenției să prezinte o comparație între operațiunile realizate în exercițiul care face obiectul descărcării de gestiune și cele realizate în exercițiul precedent pentru a permite autorității care acordă descărcarea de gestiune să evalueze mai bine performanțele Agenției de la un exercițiu la altul

                              —

                              Îndeamnă Agenția să își îmbunătățească programul anual de lucru prin includerea unor obiective specifice și măsurabile atât la nivel de domeniu tematic, cât și la nivelul activității operaționale, precum și prin stabilirea unor indicatori SMART

                              —

                              Invită Agenția să elaboreze indicatori-cheie de performanță în cadrul funcțiilor de sprijin administrativ

                              —

                              Solicită Agenției să ia în considerare realizarea unei diagrame Gantt ca parte a programării pentru fiecare dintre activitățile sale operaționale

                  Gestiunea bugetară și financiară

                  Procedurile de control intern prevăzute la articolul 38 din Regulamentul financiar pentru a asigura transparența și buna gestiune financiară nu erau încă documentate → lipsa standardelor de control și a procedurilor de achiziții publice

                  Agenția nu respectă în mod strict principiul specificității: este necesar ca Agenția să remedieze deficiențele din cadrul programării activităților sale; contrar dispozițiilor Regulamentului financiar, au fost asumate anumite angajamente juridice (1 400 000 EUR) înainte de a se efectua angajamentele bugetare corespunzătoare

                  n.a.

                  Resursele umane

                  n.a.

                  Solicită Agenției să ia măsuri pentru a îmbunătăți monitorizarea execuției bugetului, în special în domeniul resurselor umane

                  Invită Agenția să își remedieze deficiențele din planificarea recrutărilor

                  Auditul intern

                  n.a.

                  Invită Agenția să pună în aplicare cele 15 recomandări ale Serviciului de Audit Intern care vizează elaborarea unui set de indicatori care să acopere toate activitățile Agenției, structura internă a organizației și procedura de sprijinire a asigurării gestionării, managementul resurselor umane, precum și necesitatea unor proceduri interne pentru reducerea întârzierii plăților efectuate de Agenție

                              —

                              Invită Agenția să informeze autoritatea care acordă descărcarea de gestiune cu privire la recomandările făcute de Structura de audit intern și la măsurile luate de Agenție

                              —

                              Îndeamnă directorul executiv al Agenției să își îndeplinească pe deplin obligațiile de a include în raportul său adresat autorității care acordă descărcarea de gestiune care sintetizează raportul IAS toate recomandările făcute și toate măsurile luate în urma acestor recomandări

                              —

                              Invită Agenția să își revizuiască sistemul de control intern pentru a sprijini declarația anuală de asigurare a directorului său executiv și să revadă toate procedurile sale, atât administrative, cât și operaționale, cu documentarea ulterioară a fluxului de lucru și a controalelor-cheie

                              —

                              Încurajează Agenția să creeze o funcție de gestionare a riscului pentru înregistrarea riscurilor și elaborarea unor planuri de acțiuni pentru reducerea costurilor


title: 2010/649/UE: Decizia Consiliului din 7 octombrie 2010 privind încheierea Acordului între Comunitatea Europeană și Republica Islamică Pakistan privind readmisia persoanelor aflate în situație de ședere ilegală#Acord între Comunitatea Europeană și Republica Islamică Pakistan privind readmisia persoanelor aflate în situație de ședere ilegală

text:
               4.11.2010

               RO

               Jurnalul Oficial al Uniunii Europene

               L 287/50

         DECIZIA CONSILIULUI
   din 7 octombrie 2010
   privind încheierea Acordului între Comunitatea Europeană și Republica Islamică Pakistan privind readmisia persoanelor aflate în situație de ședere ilegală
   (2010/649/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 79 alineatul (3), coroborat cu articolul 218 alineatul (6) litera (a) punctul (v),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               Comisia a negociat în numele Comunității Europene un acord cu Republica Islamică Pakistan privind readmisia persoanelor aflate în situație de ședere ilegală (denumit în continuare „acordul”).

               (2)

               Acordul a fost semnat, în numele Comunității Europene, la 26 octombrie 2009, sub rezerva încheierii acestuia.

               (3)

               Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și a succedat acesteia.

               (4)

               Acordul ar trebui aprobat.

               (5)

               Acordul instituie un Comitet mixt privind readmisia care își poate adopta propriul regulament de procedură. Este oportun să se prevadă o procedură simplificată pentru stabilirea poziției Uniunii Europene în această situație.

               (6)

               În conformitate cu articolul 3 din Protocolul privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, Regatul Unit și-a notificat intenția de a participa la adoptarea și aplicarea prezentei decizii.

               (7)

               În conformitate cu articolele 1 și 2 din Protocolul privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul menționat, Irlanda nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (8)

               În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale,

         ADOPTĂ PREZENTA DECIZIE:
   Articolul 1
   Acordul între Comunitatea Europeană și Republica Islamică Pakistan privind readmisia persoanelor aflate în situație de ședere ilegală (denumit în continuare „acordul”) se aprobă în numele Uniunii Europene.
   Textul acordului se atașează la prezenta decizie.
   Articolul 2
   Președintele Consiliului procedează la notificarea prevăzută la articolul 20 alineatul (2) din acord, prin care Uniunea își asumă obligații (1), și face următoarea declarație:

         „Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și a succedat acesteia și exercită începând cu data respectivă toate drepturile Comunității Europene și preia toate obligațiile acesteia. Prin urmare, trimiterile la «Comunitatea Europeană» sau la «Comunitate» în textul acordului se citesc, după caz, ca trimiteri la «Uniunea Europeană».”

   Articolul 3
   Comisia, asistată de experți din statele membre invitați la cererea Comisiei, reprezintă Uniunea în cadrul Comitetului mixt privind readmisia instituit prin articolul 16 din acord.
   Articolul 4
   Poziția Uniunii în cadrul Comitetului mixt privind readmisia în ceea ce privește adoptarea propriului regulament de procedură, astfel cum se prevede la articolul 16 alineatul (2) din acord, este adoptată de către Comisie după consultarea unui comitet special desemnat de Consiliu.
   Articolul 5
   Prezenta decizie intră în vigoare la data adoptării.
   Articolul 6
   Prezenta decizie se publică în Jurnalul Oficial al Uniunii Europene.

      Adoptată la Luxemburg, 7 octombrie 2010.

            Pentru Consiliu

            Președintele

         M. WATHELET

      (1)  Data intrării în vigoare a acordului de readmisie va fi publicată în Jurnalul Oficial al Uniunii Europene de către Secretariatul General al Consiliului.

      ACORD
      între Comunitatea Europeană şi Republica Islamică Pakistan privind readmisia persoanelor aflate în situaţie de şedere ilegală
      ÎNALTELE PĂRȚI CONTRACTANTE,
      COMUNITATEA EUROPEANĂ,
      denumită în continuare „Comunitatea”,
      și
      REPUBLICA ISLAMICĂ PAKISTAN,
      denumită în continuare „Pakistan”,
      denumite, de asemenea, în continuare, individual, „o parte” și, colectiv, „părțile”,
      DORIND să își consolideze cooperarea în vederea combaterii eficace a imigrației ilegale,
      DORIND să stabilească, prin prezentul acord și pe bază de reciprocitate, proceduri rapide și eficace de identificare și de returnare în deplină siguranță și ordine a persoanelor care nu îndeplinesc sau care nu mai îndeplinesc condițiile de intrare, de prezență sau de ședere pe teritoriile Pakistanului sau ale unuia dintre statele membre ale Uniunii Europene și să faciliteze tranzitul acestor persoane într-un spirit de cooperare,
      SUBLINIIND faptul că prezentul acord nu aduce atingere drepturilor, obligațiilor și responsabilităților statelor membre ale Uniunii Europene și ale Pakistanului în temeiul dreptului internațional,
      CONSIDERÂND că dispozițiile titlului IV din Tratatul de instituire a Comunității Europene, precum și toate actele adoptate în temeiul titlului respectiv nu se aplică Regatului Danemarcei,
      CONVIN DUPĂ CUM URMEAZĂ:
      Articolul 1
      Definiții
      În sensul prezentului acord:

                  (a)

                  „stat membru” înseamnă orice stat membru al Uniunii Europene, cu excepția Regatului Danemarcei;

                  (b)

                  „resortisant al unui stat membru” înseamnă orice persoană care deține cetățenia unui stat membru, în sensul definiției comunitare;

                  (c)

                  „resortisant al Pakistanului” înseamnă orice persoană care deține cetățenia Pakistanului;

                  (d)

                  „resortisant al unei țări terțe” înseamnă orice persoană care are altă cetățenie decât cetățenia Pakistanului sau a unuia dintre statele membre;

                  (e)

                  „apatrid” înseamnă orice persoană fără cetățenie;

                  (f)

                  „permis de ședere” înseamnă orice permis, de orice tip, eliberat de Pakistan sau de unul dintre statele membre, care dă unei persoane drept de ședere pe teritoriul statului emitent;

                  (g)

                  „viză” înseamnă o autorizație eliberată sau o decizie luată de Pakistan sau de unul dintre statele membre, necesară pentru a intra pe teritoriul său sau pentru a-l tranzita. Aceasta nu include viza de tranzit aeroportuar;

                  (h)

                  „stat solicitant” înseamnă statul (Pakistan sau unul dintre statele membre) care înaintează o cerere de readmisie în temeiul articolelor 2 și 3 sau o cerere de tranzit în temeiul articolului 12;

                  (i)

                  „stat solicitat” înseamnă statul (Pakistan sau unul dintre statele membre) căruia îi este înaintată o cerere de readmisie în temeiul articolelor 2 și 3 sau o cerere de tranzit în temeiul articolului 12.

            SECȚIUNEA I
      OBLIGAȚII DE READMISIE
      Articolul 2
      Readmisia propriilor resortisanți
      (1)   Statul solicitat readmite, după dovedirea cetățeniei în conformitate cu articolul 6, pe baza cererii statului solicitant, oricare dintre resortisanții săi care nu îndeplinesc sau nu mai îndeplinesc condițiile în vigoare de intrare, de prezență sau de ședere pe teritoriul statului solicitant.
      (2)   Statul solicitat eliberează, după caz și fără întârziere, documentul de călătorie necesar readmisiei persoanei căreia i-a fost acceptată readmisia, cu o perioadă de valabilitate de cel puțin șase luni. În cazul în care, din motive de drept sau de fapt, persoana respectivă nu poate fi transferată în cursul perioadei de valabilitate a documentului de călătorie, statul solicitat eliberează în termen de 14 zile un nou document de călătorie cu aceeași perioadă de valabilitate.
      Articolul 3
      Readmisia resortisanților țărilor terțe și a apatrizilor
      (1)   Statul solicitat readmite, pe baza cererii statului solicitant și fără alte formalități în afara celor prevăzute în prezentul acord, orice resortisant al unei țări terțe sau apatrid care nu îndeplinește sau nu mai îndeplinește condițiile în vigoare de intrare, de prezență și de ședere pe teritoriul statului solicitant, cu condiția ca asemenea persoane:

                  (a)

                  să dețină la data depunerii cererii de readmisie o viză valabilă sau un permis de ședere eliberat de statul solicitat; sau

                  (b)

                  să fi intrat ilegal pe teritoriul statului solicitant venind direct de pe teritoriul statului solicitat. În înțelesul acestui paragraf, o persoană vine direct de pe teritoriul statului solicitat dacă a ajuns pe teritoriul statului solicitant sau, în cazul în care statul solicitat este Pakistanul, pe teritoriul unuia dintre statele membre, pe cale aeriană sau maritimă, fără să fi intrat pe teritoriul unei alte țări pe durata călătoriei.

            (2)   Obligația de readmisie prevăzută la alineatul (1) nu se aplică, dacă:

                  (a)

                  resortisantul țării terțe sau apatridul a efectuat numai un tranzit printr-un aeroport internațional al statului solicitat; sau

                  (b)

                  statul solicitant a eliberat resortisantului țării terțe sau apatridului, înainte sau după intrarea pe teritoriul său, o viză sau un permis de ședere, cu excepția cazului în care respectiva persoană posedă o viză sau un permis de ședere eliberat de statul solicitat, cu o perioadă de valabilitate mai lungă.

            (3)   Dacă statul solicitat este un stat membru, obligația de readmisie de la alineatul (1) revine statului membru care a eliberat viza sau permisul de ședere. În cazul în care două sau mai multe state membre au eliberat o viză sau un permis de ședere, obligația de readmisie prevăzută la alineatul (1) revine statului membru care a eliberat documentul cu cea mai lungă perioadă de valabilitate sau, în cazul în care unul sau mai multe dintre acestea au expirat deja, documentul care este încă valabil. În cazul în care toate documentele au expirat, obligația de readmisie prevăzută la alineatul (1) revine statului membru care a eliberat documentul a cărui dată de expirare este cea mai recentă.
      (4)   Statul solicitat eliberează, după caz și fără întârziere, documentul de călătorie necesar returnării persoanei căreia i-a fost acceptată readmisia, cu o perioadă de valabilitate de cel puțin șase luni. În cazul în care, din motive de drept sau de fapt, persoana respectivă nu poate fi transferată în cursul perioadei de valabilitate a documentului de călătorie, statul solicitat eliberează în termen de 14 zile un nou document de călătorie cu aceeași perioadă de valabilitate.
      SECȚIUNEA II
      PROCEDURA DE READMISIE
      Articolul 4
      Principii
      (1)   Sub rezerva alineatului (2), orice transfer al unei persoane care urmează să fie readmisă pe baza obligațiilor prevăzute la articolele 2 și 3 presupune înaintarea unei cereri de readmisie către autoritatea competentă a statului solicitat.
      (2)   Fără a se aduce atingere articolului 2 alineatul (1) și articolului 3 alineatul (1), nu este necesară o cerere de readmisie atunci când persoana care urmează să fie readmisă este în posesia unui document de călătorie valabil și, după caz, a unei vize valabile sau a unui permis de ședere valabil, eliberate de statul solicitat.
      (3)   Nicio persoană nu este readmisă numai pe baza unei dovezi prima facie de cetățenie.
      Articolul 5
      Cererea de readmisie
      (1)   Cererea de readmisie trebuie să conțină următoarele informații:

                  (a)

                  date ale persoanei care urmează să fie readmisă (de exemplu, numele, prenumele, data și locul nașterii și ultimul loc de ședere);

                  (b)

                  indicarea mijloacelor de probă privind cetățenia, tranzitul, condițiile de readmisie a resortisanților țărilor terțe și a apatrizilor, precum și privind intrarea și șederea ilegale.

            (2)   În măsura posibilului, cererea de readmisie conține și următoarele informații:

                  (a)

                  o declarație care să menționeze că persoana care urmează să fie readmisă poate să aibă nevoie de asistență sau de îngrijire, cu condiția ca persoana în cauză să-și fi dat consimțământul expres în ceea ce privește respectiva declarație;

                  (b)

                  orice altă măsură de protecție sau de securitate care ar putea fi necesară în cazul individual al unei readmisii.

            (3)   Un formular comun care se utilizează pentru cererile de readmisie figurează în anexa V la prezentul acord.
      Articolul 6
      Mijloace de probă privind cetățenia
      (1)   Dovada cetățeniei nu se poate face prin intermediul unor documente false.
      (2)   Dovada cetățeniei, în temeiul articolului 2 alineatul (1), se poate face prin intermediul oricăruia dintre documentele enumerate în anexa I la prezentul acord, chiar dacă perioada lor de valabilitate a expirat. În cazul în care se prezintă astfel de documente, statul solicitat și statul solicitant recunosc reciproc cetățenia, fără să fie necesară efectuarea unei investigații suplimentare.
      (3)   Dovada cetățeniei, în conformitate cu articolul 2 alineatul (1), se poate face, de asemenea, și prin intermediul oricăruia dintre documentele enumerate în anexa II la prezentul acord, chiar dacă perioada lor de valabilitate a expirat. În cazul în care se prezintă astfel de documente, statul solicitat inițiază demersul de stabilire a cetățeniei persoanei în cauză.
      (4)   Dacă niciunul dintre documentele enumerate în anexele I și II nu poate fi prezentat, autoritatea competentă a statului solicitant și reprezentanțele diplomatice sau consulare ale statului solicitat întreprind, la cerere, demersurile necesare pentru chestionarea persoanei pentru care a fost înaintată o cerere de readmisie, fără întârzieri nejustificate.
      Articolul 7
      Mijloace de probă privind resortisanții țărilor terțe și apatrizii
      (1)   Dovada îndeplinirii condițiilor de readmisie a resortisanților țărilor terțe și a apatrizilor prevăzute la articolul 3 alineatul (1) se face, în special, prin intermediul mijloacelor de probă enumerate în anexa III la prezentul acord. Aceasta nu poate fi făcută prin documente false. Oricare astfel de dovadă se bazează pe elemente care sunt reciproc recunoscute de către statul solicitat și statul solicitant.
      (2)   Dovada îndeplinirii condițiilor de readmisie a resortisanților țărilor terțe și a apatrizilor prevăzute la articolul 3 alineatul (1) se poate face, de asemenea, prin intermediul mijloacelor de probă enumerate în anexa IV la prezentul acord. În cazul în care sunt prezentate asemenea mijloace de probă, statul solicitat le consideră corespunzătoare pentru a iniția o investigație.
      (3)   Ilegalitatea intrării, a prezenței sau a șederii se poate stabili prin intermediul documentelor de călătorie ale persoanei în cauză, pe care nu figurează viza sau orice alt permis de ședere necesar pe teritoriul statului solicitant. O declarație a statului solicitant conform căreia persoana în cauză a fost găsită fără a avea în posesia sa documentele de călătorie, viza sau permisul de ședere necesar poate reprezenta o probă prima facie a ilegalității intrării, prezenței sau șederii.
      Articolul 8
      Termene
      (1)   Cererea de readmisie trebuie înaintată autorității competente a statului solicitat într-un termen de maximum un an de la data la care autoritatea competentă a statului solicitant a luat cunoștință de faptul că un resortisant al unei țări terțe sau un apatrid nu îndeplinește sau nu mai îndeplinește condițiile de intrare, de prezență sau de ședere în vigoare. În cazul în care obstacole de drept sau de fapt fac imposibilă depunerea cererii la timp, termenul este prelungit, la cerere, dar numai până când nu mai există respectivele obstacole.
      (2)   La o cerere de readmisie trebuie să se primească un răspuns într-un termen rezonabil și, în orice caz, într-un termen de maximum 30 de zile calendaristice. Refuzul unei cereri de readmisie trebuie motivat. Acest termen curge de la data primirii cererii de readmisie. În cazul în care există obstacole de drept sau de fapt care fac imposibilă trimiterea unui răspuns la timp, termenul-limită, poate, la cerere și pe baza unor motive justificate, să fie prelungit până la 60 de zile calendaristice, cu excepția cazului în care perioada maximă de detenție prevăzută în legislația națională a statului solicitant este mai mică sau egală cu 60 de zile. În cazul în care nu se primește un răspuns în termenul menționat anterior, se consideră că transferul a fost acceptat.
      (3)   După aprobarea unei cereri de readmisie sau, după caz, după expirarea termenului prevăzut la alineatul (2) din prezentul articol, persoana în cauză este transferată în termen de trei luni. La cerere, termenul respectiv poate să fie prelungit cu timpul necesar pentru depășirea obstacolelor de drept sau de fapt.
      Articolul 9
      Modalitățile de transfer și mijloacele de transport
      Înaintea returnării unei persoane, autoritățile competente ale Pakistanului și ale statului membru în cauză încheie înțelegeri în scris, în prealabil, cu privire la data transferului, punctul de trecere a frontierei, eventualele escorte și mijloacele de transport.
      Articolul 10
      Readmisia din greșeală
      Pakistanul preia fără întârziere orice persoană readmisă de un stat membru și un stat membru preia fără întârziere o persoană readmisă de Pakistan, dacă s-a constatat într-o perioadă de trei luni de la transferul persoanei în cauză că nu erau îndeplinite condițiile de la articolele 2 și 3 din prezentul acord. În asemenea cazuri, autoritățile competente ale Pakistanului și ale statului membru în cauză fac schimb de orice fel de informații disponibile legate de identitatea, cetățenia sau ruta de tranzit a persoanei care urmează a fi preluată.
      SECȚIUNEA III
      OPERAȚIUNI DE TRANZIT
      Articolul 11
      Principii
      (1)   Statul solicitat poate permite tranzitul unui resortisant al unui stat terț sau al unui apatrid, atunci când resortisantul sau apatridul respectiv nu poate fi returnat direct statului de destinație, după ce a obținut confirmarea, atestată în scris, că statul de destinație s-a angajat să își readmită resortisantul sau apatridul, în funcție de caz.
      (2)   Statul solicitat își poate retrage acordul, dacă nu mai este asigurată călătoria prin posibilele state de tranzit sau readmisia de către statul de destinație. În asemenea cazuri, statul solicitant reprimește resortisantul țării terțe sau apatridul, suportând cheltuielile.
      Articolul 12
      Procedura de tranzit
      (1)   Orice cerere de tranzit trebuie să fie adresată în scris autorităților competente și să cuprindă următoarele informații:

                  (a)

                  tipul de tranzit, alte posibile state de tranzit și destinația finală;

                  (b)

                  datele persoanei în cauză (de exemplu, numele, prenumele, data nașterii și – dacă este posibil – locul nașterii, cetățenia, tipul și numărul documentului de călătorie);

                  (c)

                  punctul de trecere a frontierei prevăzut, data transferului și posibila recurgere la escorte.

            Un formular comun pentru cererile de tranzit figurează în anexa VI la prezentul acord.
      (2)   Statul solicitat informează statul solicitant, în scris, în termen de 14 zile calendaristice, cu privire la decizia sa și, dacă permite tranzitul, confirmă punctul de trecere a frontierei și data prevăzută pentru tranzit.
      (3)   În cazul în care operațiunea de tranzit se efectuează pe calea aerului, persoana care urmează să facă obiectul tranzitului și eventualele escorte sunt scutite de obligația de a obține o viză de tranzit aeroportuar.
      (4)   Sub rezerva consultărilor reciproce, autoritățile competente ale statului solicitat acordă asistență în cazul operațiunilor de tranzit, în special prin supravegherea persoanelor în cauză și prin asigurarea de facilități corespunzătoare în acest sens, în conformitate cu normele și legislația sa.
      SECŢIUNEA IV
      COSTURI
      Articolul 13
      Costuri de transport și de tranzit
      Fără a aduce atingere dreptului autorităților competente ale statului solicitant de a recupera costurile asociate readmisiei de la persoana care urmează să fie readmisă sau de la terți, toate costurile de transport ocazionate de readmisie și de operațiunile de tranzit până la frontiera statului de destinație finală efectuate în temeiul prezentului acord se suportă de către statul solicitant. În cazul readmisiei din greșeală, în temeiul articolului 10, aceste costuri trebuie să fie suportate de către statul care trebuie să preia persoana în cauză.
      SECȚIUNEA V
      PROTECȚIA DATELOR ȘI RAPORTUL CU ALTE OBLIGAȚII LEGALE
      Articolul 14
      Datele cu caracter personal
      (1)   Prelucrarea datelor cu caracter personal nu are loc decât în cazul în care această prelucrare este necesară pentru punerea în aplicare a prezentului acord de către autoritățile competente ale Pakistanului sau ale statelor membre. În sensul prezentului articol, se aplică definițiile prevăzute la articolul 2 din Directiva 95/46/CE (1). În cazul în care operatorul este o autoritate competentă a unui stat membru, o asemenea prelucrare se efectuează în conformitate cu dispozițiile Directivei 95/46/CE și cu dispozițiile legale naționale adoptate în temeiul directivei, inclusiv normele privind transferul datelor cu caracter personal către țările terțe.
      (2)   În plus, prelucrarea datelor cu caracter personal în vederea punerii în aplicare a prezentului acord și, în special, comunicarea datelor cu caracter personal de către Pakistan către un stat membru și invers trebuie să respecte următoarele principii:

                  (a)

                  datele cu caracter personal trebuie prelucrate în mod corect și în conformitate cu dispozițiile legale;

                  (b)

                  datele cu caracter personal trebuie culese în scopul determinat, explicit și legitim al punerii în aplicare a prezentului acord și nu trebuie prelucrate ulterior de către autoritatea care le comunică sau de către cea care le primește într-un mod incompatibil cu acest scop;

                  (c)

                  datele cu caracter personal trebuie să fie adecvate, pertinente și să nu fie excesive în raport cu scopul în care sunt culese și/sau prelucrate ulterior, în special, datele cu caracter personal comunicate se pot referi doar la:

                              —

                              datele personale ale persoanei care urmează să fie transferată (de exemplu, numele, prenumele, orice nume purtate anterior, porecle sau pseudonime, data și locul nașterii, sexul, cetățenia prezentă și orice cetățenie anterioară);

                              —

                              pașaportul sau cartea de identitate (numărul, perioada de valabilitate, data eliberării, autoritatea emitentă, locul eliberării);

                              —

                              locurile de oprire și itinerarele;

                              —

                              alte informații necesare identificării persoanei care urmează să fie transferată sau examinării cerințelor în materie de readmisie în temeiul prezentului acord;

                  (d)

                  datele cu caracter personal trebuie să fie exacte și, după caz, să fie actualizate;

                  (e)

                  datele cu caracter personal trebuie să fie păstrate într-o formă care să permită identificarea persoanelor respective pe o durată care să nu depășească durata necesară atingerii scopului pentru care au fost culese datele sau scopului pentru care sunt prelucrate ulterior;

                  (f)

                  atât autoritatea care comunică datele, cât și cea care le primește iau toate măsurile rezonabile pentru a asigura, după caz, rectificarea, ștergerea sau blocarea datelor cu caracter personal, în cazul în care prelucrarea nu este conformă cu dispozițiile din prezentul articol, în special în cazul în care datele nu sunt adecvate, pertinente, exacte sau sunt excesive în raport cu scopul prelucrării. Aceasta include notificarea celeilalte părți asupra oricărei rectificări, ștergeri sau blocări;

                  (g)

                  la cerere, autoritatea care primește datele informează autoritatea care le comunică asupra scopului în care au fost utilizate aceste date, precum și a rezultatelor obținute;

                  (h)

                  datele cu caracter personal nu pot fi comunicate decât autorităților competente. Transmiterea lor ulterioară altor organisme necesită acordul prealabil al autorității care le-a comunicat;

                  (i)

                  autoritatea care transmite datele și cea care le primește sunt obligate să înregistreze în scris comunicarea și primirea datelor cu caracter personal.

            Articolul 15
      Raportul cu alte obligații legale
      (1)   Prezentul acord nu aduce atingere drepturilor, obligațiilor și responsabilităților Comunității, ale statelor membre și ale Pakistanului care decurg din sau există în temeiul dreptului internațional și al tratatelor internaționale la care acestea sunt părți.
      (2)   Niciun element din prezentul acord nu împiedică returnarea unei persoane în temeiul altor convenții bilaterale.
      (3)   Prezentul acord nu aduce atingere căilor de atac și drepturilor de care dispune persoana în cauză în temeiul legislației țării gazdă, inclusiv al legislației internaționale.
      SECȚIUNEA VI
      PUNEREA ÎN APLICARE ȘI APLICAREA
      Articolul 16
      Comitetul mixt privind readmisia
      (1)   Părțile contractante își acordă reciproc asistență pentru aplicarea și interpretarea prezentului acord. În acest scop, acestea instituie un Comitet mixt privind readmisia (denumit în continuare „comitetul”), care va avea în special sarcina de a:

                  (a)

                  monitoriza aplicarea prezentului acord;

                  (b)

                  decide cu privire la demersurile de natură tehnică necesare pentru executarea sa uniformă, inclusiv modificările anexelor III și IV;

                  (c)

                  face periodic schimb de informații privind protocoalele de punere în aplicare întocmite de diferite state membre și Pakistan în temeiul articolului 17;

                  (d)

                  propune modificări la prezentul acord și la anexele I și II.

            (2)   Deciziile comitetului se iau în unanimitate de voturi și se pun în aplicare în mod corespunzător.
      (3)   Comitetul este compus din reprezentanți ai Comunității și ai Pakistanului. Comunitatea este reprezentată de Comisia Europeană, asistată de experți din statele membre.
      (4)   Comitetul se reunește atunci când este necesar, la solicitarea uneia dintre părți, anual, în mod obișnuit.
      (5)   Diferendele care nu pot fi soluționate de către comitet se soluționează prin intermediul consultărilor între părți.
      (6)   Comitetul își stabilește propriul regulament de procedură, inclusiv o limbă de lucru comună pentru ambele părți.
      Articolul 17
      Protocoale de punere în aplicare
      (1)   Pakistanul și un stat membru pot elabora un protocol de punere în aplicare care să reglementeze următoarele aspecte:

                  (a)

                  desemnarea autorităților competente, punctele de trecere a frontierei și schimbul punctelor de contact;

                  (b)

                  condițiile aplicabile returnărilor sub escortă, inclusiv tranzitului sub escortă al resortisanților țărilor terțe și al apatrizilor;

                  (c)

                  alte mijloace și documente decât cele enumerate în anexele I-IV la prezentul acord.

            (2)   Protocoalele de punere în aplicare menționate la alineatul (1) nu intră în vigoare decât după notificarea comitetului menționat la articolul 16.
      Articolul 18
      Relația cu acordurile sau înțelegerile bilaterale ale statelor membre privind readmisia
      Dispozițiile prezentului acord prevalează asupra dispozițiilor oricărui acord sau înțelegeri bilaterale privind readmisia persoanelor care se află în situația de ședere ilegală care au fost sau pot fi încheiate între diferitele state membre și Pakistan, în temeiul articolului 17, în măsura în care dispozițiile acestora din urmă sunt incompatibile cu cele din prezentul acord.
      SECȚIUNEA VII
      DISPOZIȚII FINALE
      Articolul 19
      Aplicarea teritorială
      (1)   Sub rezerva alineatului (2), prezentul acord se aplică pe teritoriul în care este aplicabil Tratatul de instituire a Comunității Europene și pe teritoriul Pakistanului.
      (2)   Prezentul acord nu se aplică pe teritoriul Regatului Danemarcei.
      Articolul 20
      Intrarea în vigoare, durata și denunțarea acordului
      (1)   Prezentul acord este ratificat sau aprobat de părți în conformitate cu procedurile lor proprii.
      (2)   Prezentul acord intră în vigoare în prima zi a celei de a doua luni care urmează datei la care părțile își notifică încheierea procedurilor menționate la alineatul (1).
      (3)   Fără a aduce atingere obligațiilor existente ale părților în temeiul dreptului cutumiar internațional de preluare a propriilor resortisanți, prezentul acord și protocoalele de punere în aplicare se aplică persoanelor care au pătruns pe teritoriile Pakistanului și ale statelor membre după intrarea în vigoare a acestuia.
      (4)   Fiecare parte poate să denunțe prezentul acord în orice moment, printr-o notificare oficială adresată celeilalte părți. Prezentul acord încetează să se aplice după șase luni de la data efectuării unei astfel de notificări.
      Articolul 21
      Anexe
      Anexele I-VI fac parte integrantă din prezentul acord.

         Încheiat la Bruxelles, la 26 octombrie 2009, în două exemplare, în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză, textele în fiecare limbă fiind egal autentice.

            За Европейската общност
            Por la Comunidad Europea
            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vardu
            Az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Pentru Comunitatea Europeană
            Za Európske spoločenstvo
            Za Evropsko skupnost
            Euroopan yhteisön puolesta
            För Europeiska gemenskapen

            За Ислямска република Пакистан
            Por la República Islámica de Pakistán
            Za Pákistánskou islámskou republiku
            For Den Islamiske Republik Pakistan
            Für die Islamische Republik Pakistan
            Pakistani Islamivabariigi nimel
            Για την Ισλαμική Δημοκρατία του Πακιστάν
            For the Islamic Republic of Pakistan
            Pour la République islamique du Pakistan
            Per la Repubblica islamica del Pakistan
            Pakistānas Islāma Republikas vārdā
            Pakistano Islamo Respublikos vardu
            A Pakisztáni Iszlám Köztársaság részéről
            Għar-Repubblika Iżlamika tal-Pakistan
            Voor de Islamitische Republiek Pakistan
            W imieniu Islamskiej Republiki Pakistanu
            Pela República Islâmica do Paquistão
            Pentru Republica Islamică Pakistan
            Za Pakistanskú islamskú republiku
            Za Islamsko republiko Pakistan
            Pakistanin islamilaisen tasavallan puolesta
            För Islamiska republiken Pakistan

         (1)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).

         ANEXA I
         Lista comună a documentelor a căror prezentare se consideră dovadă a cetăţeniei [articolul 2 alineatul (1), coroborat cu articolul 6 alineatul (2)]

                     —

                     Pașapoartele autentice de orice tip (pașapoarte naționale, pașapoarte diplomatice, pașapoarte de serviciu, pașapoarte colective și pașapoarte provizorii, inclusiv pașapoarte pentru minori);

                     —

                     cărți de identitate naționale informatizate;

                     —

                     certificate autentice de atestare a cetățeniei.

         ANEXA II
         Lista comună a documentelor a căror prezentare conduce la iniţierea demersului de stabilire a cetăţeniei [articolul 2 alineatul (1), coroborat cu articolul 6 alineatul (3)]

                     —

                     Amprente digitale sau alte date biometrice;

                     —

                     cărți de identitate naționale temporare și provizorii, livrete militare și certificate de naștere eliberate de guvernul părții solicitate;

                     —

                     fotocopii (1) ale oricăruia dintre documentele enumerate în anexa I la prezentul acord;

                     —

                     permise de conducere sau fotocopii (1) ale acestor documente;

                     —

                     fotocopii (1) ale altor documente oficiale care menționează sau indică cetățenia (de exemplu, certificate de naștere);

                     —

                     carnete de serviciu, carnete de marinar, carnete de serviciu pentru navigație interioară sau fotocopii (1) ale acestor documente;

                     —

                     declarații făcută de persoana în cauză.

            (1)  În sensul prezentei anexe, termenul „fotocopii” înseamnă fotocopiile autentificate oficial de către autoritățile Pakistanului sau ale statelor membre.

         ANEXA III
         Lista comună a documentelor care sunt considerate a avea valoare de mijloace de probă a condiţiilor de readmisie a resortisanţilor ţărilor terţe şi a apatrizilor [articolul 3 alineatul (1), coroborat cu articolul 7 alineatul (1)]

                     —

                     Ştampile/inscripții similare de intrare și/sau ieșire pe documentul de călătorie al persoanei în cauză;

                     —

                     viză și/sau permis de ședere valabilă/valabil, emisă/emis de statul solicitat.

         ANEXA IV
         Lista comună a documentelor care sunt considerate a avea valoare de mijloace de probă în vederea iniţierii investigaţiilor pentru readmisia resortisanţilor ţărilor terţe şi a apatrizilor [articolul 3, coroborat cu articolul 7 alineatul (2)]

                     —

                     Declarații oficiale făcute, în special, de personalul autorității de frontieră și de alți martori oficiali sau de bună credință (de exemplu, personalul companiei aeriene) care pot atesta că persoana în cauză a trecut frontiera;

                     —

                     descrierea locului și împrejurărilor în care a fost interceptată persoana în cauză după ce a intrat pe teritoriul statului solicitant, făcută de către autoritățile competente ale statului solicitant;

                     —

                     informații privind identitatea și/sau șederea unei persoane, furnizate de o organizație internațională (de exemplu, Înaltul Comisariat al Națiunilor Unite pentru Refugiați – ICNUR);

                     —

                     comunicarea/confirmarea de informații de către membri ai familiei;

                     —

                     declarația persoanei în cauză;

                     —

                     bilete nominale, precum și certificate și bonuri de orice tip (de exemplu, facturi de hotel, note de programare la cabinete medicale/dentare, carduri de acces în instituții publice/private etc.) care arată în mod clar că persoana în cauză s-a aflat pe teritoriul statului solicitat;

                     —

                     bilete nominale și/sau liste de pasageri ale companiilor aeriene sau maritime care arată itinerarul urmat pe teritoriul statului solicitat;

                     —

                     informații care arată că persoana în cauză a recurs la serviciile unui curier sau ale unei agenții de voiaj.

         ANEXA V

         ANEXA VI

         DECLARAŢIE COMUNĂ PRIVIND ARTICOLUL 1 LITERA (f)
         În sensul articolului 1 litera (f), părțile convin că autorizația de ședere nu include permisele temporare de ședere pe teritoriile lor care se acordă în cadrul soluționării unei cereri de azil sau de permis de ședere.

         DECLARAŢIE COMUNĂ PRIVIND ARTICOLUL 2 ALINEATUL (1)
         Părțile iau notă de faptul că, în conformitate cu legea privind cetățenia din 1951, în vigoare în prezent în Pakistan, și cu normele care decurg din aceasta, un cetățean pakistanez nu poate renunța la cetățenia sa fără a fi dobândit sau a i se fi acordat un document valabil care garantează acordarea cetățeniei sau a statutului de resortisant de către un alt stat.
         Părțile convin să se consulte ori de câte ori este necesar.

         DECLARAŢIE COMUNĂ PRIVIND ARTICOLUL 3
         În ceea ce privește articolul 3, părțile vor depune eforturi să returneze, în principiu, în țara de origine orice resortisant al unei țări terțe sau apatrid care nu îndeplinește sau nu mai îndeplinește condițiile în vigoare de intrare, de prezență sau de ședere pe teritoriul uneia din părți.

         DECLARAŢIE COMUNĂ PRIVIND ARTICOLUL 3 ALINEATUL (1) LITERA (b)
         Părțile convin că simplul tranzit aeroportuar într-o țară terță nu este considerat ca fiind „o intrare pe teritoriul unei alte țări” în sensul respectivelor dispoziții.

         DECLARAŢIE COMUNĂ PRIVIND ARTICOLUL 8 ALINEATUL (2)
         Părțile convin asupra faptului că, în ceea ce privește cererile de readmisie înaintate de statele membre în care perioada maximă de detenție prevăzută în legislațiile lor naționale este mai mică sau egală cu 30 de zile, termenul de 30 de zile calendaristice menționat la articolul 8 alineatul (2) include, în cazul unui răspuns pozitiv la cererea de readmisie, emiterea documentului de călătorie necesar readmisiei în conformitate cu articolul 2 alineatul (2) și articolul 3 alineatul (4) din acord.

         DECLARAŢIE COMUNĂ A COMISIEI EUROPENE ŞI A PAKISTANULUI PRIVIND MIGRAŢIA LEGALĂ
         Răspunzând interesului Pakistanului de a beneficia de oportunitățile de migrație legală existente în statele membre ale Uniunii Europene, părțile convin ca aplicarea prezentului acord să contribuie în mod substanțial la încurajarea diferitelor state membre de a oferi cetățenilor pakistanezi oportunități de migrație legală. În acest context, Comisia Europeană invită statele membre să inițieze consultări cu Pakistanul, în conformitate cu legislația lor națională, privind posibilitățile de migrație legală ale cetățenilor pakistanezi.

         DECLARAŢIE COMUNĂ PRIVIND ASISTENŢA TEHNICĂ
         Părțile se angajează să pună în aplicare prezentul acord pe baza principiului împărțirii responsabilităților și parteneriatului echilibrat în spirit de solidaritate în ceea ce privește gestionarea fluxurilor migratorii dintre Uniunea Europeană și Pakistan.
         În acest context, Uniunea Europeană va sprijini Pakistanul, prin intermediul programelor de asistență comunitară, cu precădere prin Programul Aeneas, pentru punerea în aplicare a tuturor componentelor prezentului acord, inclusiv acordarea de sprijin pentru reinstalarea și asigurarea bunăstării persoanelor readmise.
         Un astfel de sprijin poate în principiu să acopere și promovarea legăturilor dintre migrație și dezvoltarea, organizarea și promovarea migrației economice legale, gestionarea migrației ilegale și protecția migranților contra exploatării și excluziunii.

         DECLARAŢIE COMUNĂ PRIVIND DANEMARCA
         Părțile iau act de faptul că prezentul acord nu se aplică teritoriului Regatului Danemarcei și nici resortisanților Regatului Danemarcei. În aceste condiții, este oportun ca Pakistanul și Danemarca să încheie un acord de readmisie în aceleași condiții ca cele prevăzute în prezentul acord.

         DECLARAŢIE COMUNĂ PRIVIND ISLANDA ŞI NORVEGIA
         Părțile iau act de relațiile strânse dintre Comunitatea Europeană și Islanda și Norvegia, în special în temeiul acordului din 18 mai 1999 privind asocierea acestor țări la punerea în aplicare și dezvoltarea acquis-ului Schengen. În aceste condiții, este oportun ca Pakistanul să încheie un acord de readmisie cu Islanda și Norvegia în aceleași condiții ca cele prevăzute de prezentul acord.

         DECLARAŢIE COMUNĂ PRIVIND UN DIALOG GLOBAL ASUPRA GESTIONĂRII MIGRAŢIEI
         Părțile sunt hotărâte să se angajeze într-un dialog global asupra gestionării migrației în cadrul comisiei mixte ce urmează a fi înființată în temeiul Acordului de cooperare CE-Pakistan de a treia generație. Acest dialog va include politicile în domeniul vizelor, în vederea facilitării schimburilor interpersonale.


title: 2011/580/UE: Decizia Parlamentului European din 10 mai 2011 privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2009#Rezoluția Parlamentului European din 10 mai 2011 conținând observațiile care fac parte integrantă din decizia privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/162

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2009
   (2011/580/UE)
   PARLAMENTUL EUROPEAN,

               —

               având în vedere conturile anuale finale ale Autorității Europene pentru Siguranța Alimentară pentru exercițiul financiar 2009,

               —

               având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2009, însoțit de răspunsurile Autorității (1),

               —

               având în vedere Recomandarea Consiliului din 15 februarie 2011 (05892/2011 – C7-0052/2011),

               —

               având în vedere articolul 276 din Tratatul CE și articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 178/2002 al Parlamentului European și al Consiliului (3) de instituire a Autorității Europene pentru Siguranța Alimentară, în special articolul 44,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0146/2011),

               1.

               acordă directorului executiv al Autorității Europene pentru Siguranța Alimentară descărcarea de gestiune pentru execuția bugetului Autorității aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Autorității Europene pentru Siguranța Alimentară, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 108.

      (2)  JO L 248, 16.9.2002, p. 1.

      (3)  JO L 31, 1.2.2002, p. 1.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2011
      conținând observațiile care fac parte integrantă din decizia privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2009
      PARLAMENTUL EUROPEAN,

                  —

                  având în vedere conturile anuale finale ale Autorității Europene pentru Siguranța Alimentară pentru exercițiul financiar 2009,

                  —

                  având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2009, însoțit de răspunsurile Autorității (1),

                  —

                  având în vedere Recomandarea Consiliului din 15 februarie 2011 (05892/2011 – C7-0052/2011),

                  —

                  având în vedere articolul 276 din Tratatul CE și articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (CE) nr. 178/2002 al Parlamentului European și al Consiliului (3) de instituire a Autorității Europene pentru Siguranța Alimentară, în special articolul 44,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0146/2011),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2009 și cu privire la legalitatea și regularitatea operațiunilor subiacente;

                  B.

                  întrucât, la 5 mai 2010, Parlamentul a acordat directorului executiv al Autorității Europene pentru Siguranța Alimentară descărcarea de gestiune pentru execuția bugetului Autorității aferent exercițiului financiar 2008 (5), iar în rezoluția sa care însoțea decizia de descărcare de gestiune, printre altele,

                              —

                              a observat că, pentru al treilea exercițiu consecutiv, Curtea de Conturi a constatat reportări de credite în exercițiul următor (23 % din creditele din bugetul 2008 au fost reportate în 2009, 16 % din creditele din bugetul 2007 au fost reportate în exercițiul 2008, iar 20 % din creditele din bugetul 2006 au fost reportate în exercițiul 2007);

                              —

                              a constatat că au fost puse în aplicare 20 dintre cele 25 de recomandări emise de Serviciul de Audit Intern (IAS) și de Structura de audit intern (80 %);

                              —

                              a luat act de faptul că în octombrie 2008 a fost lansat cel de-al doilea sondaj în rândul personalului pentru evaluarea mediului de lucru din cadrul Autorității;

                  C.

                  întrucât bugetul Autorității pentru exercițiul financiar 2009 s-a ridicat la 71 400 000 EUR, ceea ce reprezintă o majorare de 7,5 % față de exercițiul financiar 2008,

         Performanță

                  1.

                  ia act de faptul că bugetul pe 2009 al Autorității s-a ridicat la 71 400 000 EUR, față de 66 400 000 EUR în exercițiul anterior;

                  2.

                  subliniază că, în cursul procedurii bugetare 2009, autoritatea bugetară a înscris în bugetul Autorității o rezervă totală de 4 546 000 EUR; salută faptul că, în noiembrie 2009, au fost eliberate din rezervă 2 000 000 EUR pentru a implementa proiectele de infrastructură și de dezvoltare IT ale Autorității, deoarece aceasta a furnizat comisiei competente rezultatele sondajului de opinie în rândul personalului, aceasta fiind condiția eliberării rezervei;

                  3.

                  constată, în plus, că cealaltă parte a rezervei a fost alocată aceluiași domeniu tematic pentru a contribui la adoptarea unor măsuri eficace de răspuns la pandemia de gripă H1N1; este conștient de faptul că Autoritatea nu a solicitat aceste fonduri pentru proceduri de recrutare, deoarece acestea au fost amânate pentru 2010;

                  4.

                  felicită Autoritatea pentru că a prezentat, într-un tabel anexat la Raportul anual al Curții de Conturi pentru 2009, o comparație între operațiunile desfășurate în 2008 și în 2009, astfel încât să permită autorității care acordă descărcarea de gestiune să evalueze cu mai multă eficacitate performanțele Autorității de la un exercițiu la altul; salută faptul că Autoritatea a elaborat mai multe documente tematice și informări privind politicile de profil;

                  5.

                  observă că Autoritatea a introdus credite diferențiate pentru granturile din domeniul cercetării științifice și pentru proiectele de cooperare științifică în 2009, ceea ce a condus la anularea a 6 000 000 EUR în credite de plată; sfătuiește Autoritatea să consolideze planificarea și monitorizarea proceselor bugetare legate de creditele diferențiate;

                  6.

                  subliniază că este necesar ca Autoritatea să se asigure că oferă consultanță independentă și de înaltă calitate pentru a garanta respectarea standardelor de siguranță ale Uniunii și excelența științifică și independența în toate aspectele cu impact direct sau indirect asupra siguranței alimentelor și furajelor și asupra protecției plantelor; recomandă, în special în interesul transparenței, adoptarea unor măsuri suplimentare de promovare și monitorizare a respectării normelor interne privind declarațiile de interese ale personalului Autorității și ale experților care lucrează pentru Autoritate;

                  7.

                  solicită Curții de Conturi să realizeze audituri ale performanței în cadrul Autorității;

         Gestiune bugetară și financiară

                  8.

                  solicită Autorității să consolideze procesele bugetare referitoare la creditele sale diferențiate și la planificarea și monitorizarea activităților sale multianuale; remarcă faptul că, potrivit Curții de Conturi, 6 000 000 EUR (75 %) din creditele diferențiate destinate granturilor pentru cercetare științifică și proiectelor de cooperare științifică au fost anulate, 3 100 000 EUR din această sumă reprezentând fonduri alocate în plus față de nevoile identificate de Autoritate; salută, cu toate acestea, intenția Autorității de a lua măsuri pe baza experienței acumulate în exercițiul 2009, primul exercițiu în care a fost introdus conceptul de credite diferențiate pentru proiectele de cooperare științifică;

                  9.

                  îndeamnă, în plus, Autoritatea să își îmbunătățească gestiunea bugetară pentru a reduce această valoare ridicată a reportărilor; subliniază că, pentru al patrulea exercițiu consecutiv, Curtea de Conturi a constatat reportări de credite în exercițiul următor (13 % din creditele din bugetul 2009 au fost reportate în 2010, 23 % din creditele din bugetul 2008 au fost reportate în 2009, 16 % din creditele din bugetul 2007 au fost reportate în exercițiul 2008 și 20 % din creditele din bugetul 2006 au fost reportate în exercițiul 2007); remarcă în special că această situație relevă deficiențe în procesul de gestionare a contractelor și de monitorizare a depunerii rapoartelor și a declarațiilor de cheltuieli în cadrul Autorității;

                  10.

                  regretă faptul că, pentru al treilea exercițiu consecutiv, Curtea de Conturi a constatat că angajamentele pentru activități operaționale reportate din exercițiul anterior au trebuit să fie anulate (19 % din angajamentele pentru activități operaționale reportate din 2008, 37 % din angajamentele pentru activități operaționale reportate din 2007 și 26 % din angajamentele pentru activități operaționale reportate din 2006); îndeamnă Autoritatea să schimbe această situație și să notifice Curții de Conturi măsurile luate;

                  11.

                  ia act, de asemenea, de dificultățile remarcate de Curtea de Conturi în realizarea programului de lucru pentru 2009; solicită, prin urmare, Autorității să ia măsurile necesare pentru remedierea acestor deficiențe;

         Audit intern

                  12.

                  observă că Autoritatea a transmis autorității care acordă descărcarea de gestiune un raport întocmit de directorul său executiv care sintetizează conținutul recomandării IAS, conform dispozițiilor de la articolul 72 alineatul (5) din Regulamentul financiar cadru; se arată totuși îngrijorat în special de faptul că din 48 de recomandări, una este considerată „critică” (cu privire la gestionarea granturilor), 27 sunt considerate „foarte importante” și 20 „importante”, dar autorității care acordă descărcarea de gestiune nu i-au fost prezentate informații privind conținutul acestor recomandări; îndeamnă, prin urmare, directorul executiv al Autorității să furnizeze aceste informații;

                  13.

                  ia act de faptul că, potrivit Autorității, IAS a realizat un audit detaliat al procesului de evaluare a riscurilor în ultimul trimestru al exercițiului 2009 pentru a stabili prioritățile de audit și planul de audit al IAS pentru următoarele trei exerciții, un audit privind declarațiile de interese și un audit privind recrutările din 2009;

                  14.

                  consideră că comitetul de audit creat de Autoritate în 2006 joacă un rol important în consilierea Consiliului de administrație, asigurându-se că activitatea IAS și a capacităților interne de audit ale Autorității se desfășoară în bune condiții și este luată în considerare în mod adecvat de către Consiliul de administrație și directorul executiv; consideră, prin urmare, că acest comitet de audit din cadrul Autorității ar putea servi drept exemplu pentru alte agenții;

                  15.

                  își reiterează cererea adresată Autorității de a lua măsuri adecvate în cazul existenței unor conflicte de interese; invită Autoritatea să demareze o investigație asupra potențialelor conflicte de interese în ceea ce îi privește pe oamenii de știință de renume, pe membrii Consiliului de administrație și pe membrii grupurilor științifice, astfel încât să se poată detecta posibilele omisiuni din declarațiile de interese și să se poată lua măsuri în timp util;

                  16.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2011 (6) referitoare la performanțele, gestiunea financiară și controlul agențiilor.

         (1)  JO C 338, 14.12.2010, p. 108.

         (2)  JO L 248, 16.9.2002, p. 1.

         (3)  JO L 31, 1.2.2002, p. 1.

         (4)  JO L 357, 31.12.2002, p. 72.

         (5)  JO L 252, 25.9.2010, p. 155.

         (6)  Texte adoptate, P7_TA(2011)0163 (a se vedea pagina 269 din prezentul Jurnal Oficial).